钦定古今图书集成/明伦汇编/氏族典/第034卷 > 《廖用贤尚友录》 > 锺会
## 钦定古今图书集成/明伦汇编/氏族典/第034卷 > 《廖用贤尚友录》 > 锺会

按《魏志锺会传》：“会字士季，颍川长社人，太傅繇小子
也。少敏惠夙成，及壮，有才数技艺，而博学精练名理，
由是获声誉。正始中，以为秘书郎，迁尚书中书侍郎。
高贵乡公即尊位，赐爵关内侯。毋丘俭作乱，大将军
司马景王东征，会从典知密事，卫将军司马文王为
大军后，继景王薨于许昌。文王总统六军，会谋谟帷”
幄。朝廷拜文王为大将军辅政。会迁黄门侍郎，封东
武亭侯，邑三百户。甘露二年，诸葛诞反，文王至寿春，
会从行军。还迁为太仆，固辞不就，以中郎在大将军
府管记室事，为腹心之任。进爵陈侯，屡让不受。迁司
隶校尉。文王以蜀大将姜维屡扰边陲，欲大举图蜀。
景元三年冬，以会为镇西将军、假节、都督关中诸军
事。四年秋，乃下诏使邓艾、诸葛绪各统军三万馀。会
统十馀万众，分道攻蜀，维等降。诏以会为司徒，进封
县侯，增邑万户，封子二人亭侯。会内有异志，因邓艾
承制专事，密白艾有反状。艾既禽会，独统大众，威震
西土，遂谋反。五年正月，诸军兵鼓噪杀会。会兄子邕
随会俱死。会死后，于会家得书二十篇，名曰《道论》，而
实刑名家也。